# אוניברסיטת בר-אילן מס' קורס: 99-561-01

**הפקולטה למשפטים** **סמסטר ב', תשע"ד**

# 

# מועד א'

## מבחן בקורס: "משפט הסחר הבינלאומי"

# המרצה: פרופ' אריה רייך

**הוראות:**

1. יש לכתוב את התשובות בכתב יד ברור, בלי דילוג שורות, על צד אחד בלבד של הדף;
2. יש להשיב על כל השאלות;
3. אין הגבלה על שימוש בחומר עזר (מלבד המחברת של היושב לצדך…);
4. זמן הבחינה: שלוש שעות.
5. אין לעבור שבעה עמודים (לכל המבחן)!! – הבודק לא יקרא מעבר לכך!

**שאלה מס' 1: (50%)**

בשנים האחרונות יש עליה בפופולריות של המנהג ללעוס את העלים של צמח הקאת (הידוע בין יוצאי תימן כ"גת") הן בארץ והן באירופה. מארק הוא איש עסקים יהודי מארה"ב שהבחין בפוטנציאל הרווח, והוא החליט להקים חברה בישראל שתעסוק בגידול, שווק וייצוא של צמח הקאת באופן מסחרי. על-פי יעוץ משפטי שהוא קיבל, החברה שנרשמה בישראל – עלי גת (ישראל) בע"מ – מניותיה מוחזקות על-ידי חברה שנרשמה בסלובקיה – Khat Leaves (Slovakia) Ltd.. ואילו מארק הוא הבעלים של החברה הסלובקית. לפני שמארק ביצע את ההשקעה בישראל, הוא נפגש עם מרכז ההשקעות במשרד התעשיה והמסחר. המרכז בירך על ההשקעה והבטיח למארק שייתנו לו את העזרה שיזדקק לה מול הבירוקרטיה הישראלית, באם יהיה צורך. הם אף כתבו לו כך במכתב רשמי ששלחו לו, כדי לעודד אותו לבצע את ההשקעה. החברה פתחה במסע פרסום אגרסיבי שבו היא מדגישה את "הכיף" שעלי הקאת עושים ושהם פחות ממכרים מאלכוהול, סיגריות וקפה. מכירות החברה בישראל עלו מאד בשנה האחרונה, וגם בתחום הייצוא החברה עושה חיל, עם כמויות יפות המיוצאות לבריטניה ולצרפת, שם העלים נקנים בין היתר על-ידי האוכלוסיה המוסלמית הגדולה.

ב-1 ביוני האחרון, בעקבות כמה מקרים שבהם תפסה המשטרה ב"פיצוציות" גלולות סינטטיות בשם "חגיגת" שמכילות גם כמויות גדולות של החומר קאתינון (הוא החומר הקיים גם בעלי הקאת והגורם לתחושת "הכיף"), ולאחר שהתגלה כי כדורים אלה פגעו במשתמשים בהם, החליטה הממשלה לאסור לגמרי את השימוש בעלי הקאת. הוצאו צווים חתומים על-ידי שרת הבריאות האוסרים למכור בארץ או לייצא לחו"ל עלים או כל מוצר אחר המכילים את החומר קאתינון.

מארק פונה אליך לייעוץ. הוא טוען שהאיסור הגורף על שיווק חומר הקאתינון הוא חסר כל בסיס מדעי, ושיש הבדל עצום בין כדורי ה"חגיגת" הסינטטיים, לבין העלים הטבעיים שהוא מגדל ומשווק. לדבריו הצווים החדשים פוגעים בצורה קשה ביותר בעסק שלו. הוא פונה אליך רק בהקשר להיבטים הבינלאומיים של הפרשה, ומבקש שתענה על השאלות הבאות:

1. האם יש משהו **בהסכמי הסחר הבינלאומיים** שישראל חתומה עליהם שיכול לסייע לו במאבק שלו כנגד הצווים? עליך לפרט את כל ההוראות הרלוונטיות שיכולות לסייע למארק ולהסביר אותן, וכן לדון בטענות ההגנה ששרת הבריאות עשויה להעלות כנגד ההסתמכות של מארק על הוראות אלו. מה מארק יוכל להשיב כנגד טענות הגנה אלה?
2. כיצד יכול מארק לפעול כדי לאכוף את ההוראות של ההסכמים הללו, ככל שהן תומכות באינטרסים שלו?
3. האם יש משהו **באמנת הגנת ההשקעות** שבין מדינת ישראל לבין הרפובליקה הסלובקית משנת 1999 שיכול לסייע למארק במאבקו?

(המשך בעמוד הבא)

1. כיצד יכול מארק לפעול כדי לאכוף את ההוראות של האמנה הנ"ל, ככל שהן תומכות באינטרסים שלו?
2. מארק מספר לך שהוא חתום על הסכם אספקה עם חברת שיווק בבריטניה שהוא כעת אינו יכול לעמוד בו (כי אסור לו לייצא את המוצר שלו). ההסכם, שנחתם בלונדון, חייב את חב' עלי גת (ישראל) בע"מ לספק חמישה טון של עלי קאת בתנאים של FOB Haifa Incoterms 2010 . מארק מבקש לדעת האם על ההסכם הזה יחול חוק המכר (מכר טובין בינלאומי), תש"ס-1999? אם הוא יחול, האם ישנה הוראה בחוק שיכולה לסייע לו?

**שאלה מס' 2 (30%)**

מהו "יבוא בהיצף" ומדוע מדינות רבות מאפשרות ליצרנים מקומיים הנפגעים ממנו להגיש בקשה למדינה להגן עליהם מפניו? תוך כדי תשובה על כך, עליך לתאר בתמציתיות את אופן ההגנה הזו כפי שהוא בא לידי ביטוי בחוק הישראלי.

מהי הביקורת של הכלכלנים כנגד הגנה כזו? לאור ביקורת זאת, האם לדעתך ניתן להצדיק את המשך קיומם של הליכי ההיצף, ואם כן – באילו מקרים?

**שאלה מס' 3 (20%):**

יש להסביר בקצרה (עד 8 שורות) ארבעה מתוך חמשת המושגים הבאים:

1. מרכנטיליזם
2. מוסדות לבוררות מסחרית בינלאומית – מהם ומהם יתרונותיהם?
3. תנאי הסחר CIP
4. יחס המדינה המועדפת ביותר (MFN)
5. UCP 600

**ב ה צ ל ח ה !**